Pirmsskola 6 gadi

Tēma: Draugi

3. nodarbība - Strīdi ar draugiem

**Nodarbības atsegums**

**Plānotie bērnam sasniedzamie rezultāti**

***Bērnam veidojas priekšstats par to,***

* ka arī strīdi mēdz būt draudzības sastāvdaļa;
* kas var palīdzēt atjaunot draudzību;
* ka lielākajā daļā draudzību ir gaišie un tumšie brīži, kurus var vērst par labu, lai atjaunotu un stiprinātu draudzību, un ka vardarbība nekad nav pareizā rīcība;
* kā risināt konfliktus, kā pārvarēt grūtības draudzībā un meklēt palīdzību vai padomu pie citiem cilvēkiem, ja nepieciešams.

***Bērnam sāk veidoties morālais ieradums***

* izturēties draudzīgi pret draugiem un līdzcilvēkiem;
* spēt risināt konfliktus mierīgā un cieņpilnā ceļā;
* lūgt palīdzību, ja tas nepieciešams.

**Nodarbībā aplūkotās vērtības un tikumi**

|  |  |  |
| --- | --- | --- |
|  | **No Pirmsskolas izglītības vadlīnijām** | **Papildus no programmas “e-TAP”** |
| **Vērtības** | Cilvēka cieņa, brīvība | Cilvēks, patiesība, saskaņa |
| **Tikumi** | Tolerance, laipnība, savaldība, gudrība | Draudzīgums, kritiskā spriestspēja |

**Atslēgvārdi:** strīds, nesaskaņas, konflikts, stratēģija, salīgt mieru, atrisināt.

**Mācību materiāli:**

* “Darbības, kas palīdz, un darbības, kas sāpina” (1. materiāls);
* situācijas lomu spēlēm (2. materiāls).

**Atslēgas jautājumi:**

1. Kādi ir iemesli, kuru dēļ mēs sastrīdamies ar draugiem vai mums rodas nesaskaņas?
2. Kāpēc ir svarīgi atrisināt nesaskaņas ar draugiem?
3. Kas var palīdzēt mums atrisināt nesaskaņas?

Bērna un skolotāja darbības plānotā rezultāta sasniegšanai

Ierosme. Visiem ir strīdi

Šad un tad ikviens no mums sastrīdas ar draugiem. Pedagogs var izstāstīt kādu smieklīgu atgadījumu no savas dzīves par sastrīdēšanos un ideālā gadījumā arī salabšanu ar draugiem. Kādi ir iemesli, kuru dēļ mēs varētu sastrīdēties ar draugiem? Pierakstiet grupas idejas uz tāfeles!

1. aktivitāte. Rīcība, kas palīdz/sāpina

[1. materiāls] Strīds nenozīmē, ka draudzība ir beigusies. Parasti mūsu konfliktus var atrisināt. Pajautājiet bērniem, kāpēc ir svarīgi atrisināt konfliktus! Kādi tikumi tam varētu būt nepieciešami? Aplūkojiet piemērus rīcībai, kas sāpina/palīdz, un lūdziet bērniem sašķirot šos piemērus! Jūs varat pārrunāt, kādi tikumi katrā rīcībā izpaužas vai kuru tikumu trūkst. Vai bērni var izdomāt citas stratēģijas, kas palīdzētu pārvarēt grūtības draudzībā?

2. aktivitāte. Lomu spēles

[2. materiāls] Izdaliet bērniem grupās lomu spēļu kārtis, kurās aprakstītas dažādas situācijas, un lūdziet tās izspēlēt, piedāvājot situācijas risinājumu! Mudiniet bērnus nosaukt, kādi tikumi viņiem palīdz atrisinātu konfliktus!

Kopīgā noslēguma apspriede: 5 pirkstu tehnika

Lūdziet bērniem uz papīra lapas apvilkt savas plaukstas kontūru un uz katra pirksta uzrakstīt to, kas var palīdzēt brīžos, kad viņiem ir nesaskaņas ar draugu! Kādi tikumi bērniem būs vajadzīgi, lai īstenotu šo rīcību, kas palīdz salabt ar draugu?

**!** Lielisks palīgs šo un līdzīgu jautājumu apskatīšanā varētu būt [www.uzvediba.lv](http://www.uzvediba.lv) piedāvātie materiāli un izstrādātā spēle "Mācīties. Draudzēties. Spēlēties", kuras mērķauditorija ir pirmsskolas un sākumskolas bērni. Spēles uzdevums ir radošā un vienkāršā veidā mācīt bērniem svarīgākās saskarsmes un konfliktu risināšanas prasmes pirmsskolas posmā un sākumskolā. Tā palīdzēs bērniem sagatavoties skolai, kā arī būs labs ceļvedis adaptācijai skolā.

Papildus informāciju un pieeju resursu failiem varat iegūt - <http://www.uzvediba.lv/metodologija/macities-draudzeties-speleties/>

Kolēģu komentāri:

“Nodarbību var papildināt ar šādām interaktīvām spēlēm :

<https://learningapps.org/display?v=ptmuu97qj21>

<https://learningapps.org/display?v=pbf5a6h3521> “

“Šajā nodarbībā izmantojām multfilmu ''Ābolu maiss''. Manuprāt, bērni ļoti labi atšķīra labu rīcību no sliktas. Prata nosaukt izjūtas un ko var panākt ar labestību. Katrs bērns pastāstīja pasakas turpinājumu.”